
مساء الخير، بتعرف العليَّة أو العلالي اللي في أول البلد من شرقة هذه هي الساحة (العليَّة: 3 دور من البُنا العتيق ومن الحجارة الكبيرة والريش والخشب)، وهذه الساحة للحج علي نصار رحمة الله عليه، صليت على النبي "عليه الصلاة والسلام"، وكانت باسم هذا الحج، وكل أهل المنطقة تيجيه من الفقر وغراب البين اللي عايشة فيه الناس وما في الا علي نصار اللي حاله ميسور، وهذه الناس من المنطقة كلها تنجمع فيها ميشان الطبايخ والأكل، والطبايخ هذه كلها على مين فكرك؟ كلها على محمد وعلي نصار، وبقا لعلي نصار طبونين وخبازات ثنتين اللي هن حرمته وأمه جدتي هند، والعجين والخبيز دايما شغال في أي وقت يجي فيه حدا على الساحة، وباقا في عنده رعوة غنم عليها رعيان اثنين بأجارهم الربع من البَهم أو الفَطِم في السنة، ويبقى في عنده سيرة لذبايح ورا الساحة فيها من 30 الى 40 راس سخول وجفاير وخرفان، وكل الناس كانت فقيرة وما يصدقوا ومصاديق الله ويجي ضيف على شان يصير له غدا في الساحة وتروح لزلام والاولاد على الساحة ويوكلوا، ويوم تنه يسمعوا الناس انه في ضيف لفى على الساحة يصيروا كل واحد ومشاطره يلفي على الساحة ويقولوا لبعضهم: انه في ضيف يا أبو فلان لفى على الساحة، هيني امشرق اشوف شو قصته تعال وراي، ولما أجي على الساحة ألاقيها بتعِب عَب ناس وما في الا ها الفرفة اللي لألحين زي ما هي اللي لما تدخل على العلالي اللي فيهن هذه الساحة بتوجه عليهن من الغرب وبس تصل باب الساحة بتوخذ يمينك زبتطلع ابو سبع درجات وراك في الطوابين الاثنين اللي بيخبزن فيهن الحريم ولو لفيت راسك على يمينك ما بتشوف الا مالية [ جدار] العليَّة بس ولو لفيت راسك للشمال ما بتشوف الا سقيفة للخيل، وبتوخذ يمينك وبتدخل من باب الساحة على جواتها، ولما كان يلفي ضيف على أول البلد ويسأل أي واحد يلاقيه في طريقه: وين الساحة؟ او وين دار أبو فلان؟ ويدلوه اما على الساحة أو دار أبو فلان ويروح عليه، يوخذه أبو فلان ويشرق فيه على الساحة لأنه ما بقدر أول اشي يتعدى على الساحة  والبلد الها كبيرها وفكاك نِشبها أو مشاكلها، وثاني اشي ما بدر هذا الزلمة يغديه، ولما يصلوا الساحة يرحب فيهم الحج علي نصار ويقول: يا هلا ورحب بالضيف والطريق اللي جابته، ويدخلو يقعدوا ويقعد الحج علي الضيف على أول واحد على يمينه في صدر الساحة، وينخا أو يقول لواحد من أولاد العيلة قهوي الضيف والعالم، ويخمز بعنيه هذا الحج علي في وجه أخوه اللي أصغر منه محمد علي ويقوم محمد علي ويسحب معه واحد أو اثنين من زلام عيلتنا ويدخلوا على السيرة ويطول ذبيحة كويسة ويذبحها تحت "اسم الله أكبر ودفع بَلا عن الأهل والناس وكرم للضيف"، وبعد ما يذبحها يتركنا عند الذبيحة ويقول: ديروا بالكوا عليها بس أرجع، ويروح على أمه ويقول الها لفانا ضيف يُما، قولن: يا الله وقومن فَرِشحِن في الطابون أو شركِن على الصاج والفَراشِ حزي خبز الشِراك بس في الطابون، ويرجع علينا على شان يسلخ الذبيحة، ويبلش يسلخ فيها بالموس اللي ايده عظمه وراسه حديد زي الشفرة دايما يبقى محمد علي حاط في جيبته حجر امسن ويسن هذا الموس فيه، ولما يطلع ادباش الذبيحة من كرشة ومعلاق ويقطع راسها ويقول: الكرشة هذه يا مصطفى وديها للحجة صبحة والراس يا خوي يا احمد وديه للحجة وضحى والمعلاق يوديه لأمه تشويه في الطابون الها وللحريم اللي معها، وهذول الحجة صبحة كانت قاعدة على أولاد يتامى والحجة وضحى زيها، ويوم توجه على الوحدة فيهن وانت حامل في ايدك يا الكرشة أو راس لذبيحة تقولك: "الله لا يقطعنا منكوا ولا يقطع ساحتنا من ضيوفنا" وهذه الحجة وضحى كانت تمسك راس الذبيحة وتفحر في جمر موقدة النار وتدفنه فيها بشعره وريحته تعم الحارة واللي ما يبقى بيعرف انه في ضيف في الساحة من هذه الريح يقول: "والله هذه ريحة شعر أو صوف مَشعوط، والله ريحة موقدة الحجة وضحا، معناها الساحة عمرانة"، وبعد ما يقطع محمد على الذبيحة باللطة اللي هي زي الشرِخ لصغير بس ثمها [فمها] من حديد عريض وامبسلَط والها في آخرها من ورا دويرة حديد بتدخل فيها عصا من خشب على شان تقدر تمسكها وتضرب فيها، وواحد منا بولع موقدة النار وبنحط دست هالنحاس عليها وبنحط اللحمة فيه وواحد بروح يجيب ميه في جرتين كبار أوزيرين كبار من راس العِد أو النبع على الحمار، يعني ميه طازة، ولما تيجي الميه بنبلش نطبخ، والطباخ كان أخو سيدي علي اسمه أحمد علي، وبنخلي النار امشعلبة لما تفور أول فورة على شان نقيم الرغوة اللي بتطلع على وجه المية أو الرغوة اللي بطلع فيه كل غبش اللحم واللي هوته شعر أو دم مجمد ظايل في جواة اللحم وبالزلالة الخشب نقطفها عن وجه الميه في الدست وبعدها بنرمي في الدست راسين بصل وعودين ميرامية، وبنهب النار تحتها اللي يستوي اللحم على نار هادية ولما تخِس الميه عن اللحم في الدست بنحس بس الحم بادينا حَس واذا كان شادة اللحمة بنزيدها ميه لما انحسها طرية بروح واحد منا وبجيب اللبن اللي بيكونن النسوان مارساته في مُصحان من الفخار مَرِس باديهن مع ميه سخنه اشوية، وببقين زالات هذا اللبن بشاشية أو شقفة قماش في طنجرة توتية وطنجرة توتية ثانية بس فاضيه على شان انحط فيا شوية شوربة لحمة بدون لبن للي بحبو الشوربة بدون لبن وللشراك على شان احنا اللي بنفت لِشراك وبنسيح الزبدة والسمن في طنجرة التوتية على النار جنب الدست وبنديرها عليه، واللي جاب طنجرة اللبن، هذا الواحد بتناول له فرشوحة شِراك مع شوية دِرثم من اللي في المُصحان من بقايا قراص اللبن وبوكلهن هو واللي بطبخوا معه في اللحمة، وبعد ما انحط اللبن على اللحم وتظل تظل تغلى لما يربط اللبن مع الشوربة ويصير لونها بلون اللبن بنزل الدست وبنجيب اللِكونة النحاس واللي فيها الفت وبنحط عليها اللحمة وبنشرب بالشوربة اللَكَن وبنحط أحسن لحمات على لَكَن واحد اللي يجي قدام الضيف والحج علي نصار وكل ها الكبار من كل عيلة وباقي ما باقي بنحط علىِ لكونة ثانية، وبهبصوا كل اللي في الساحة في الاكل.                                 
اللي بمدوا الاكل هم اللي كانوا واقفين على طبخه وبحملو أول لكَن وبحطوه قدام الضيف والحج علي وباقي للكونَة بصيروا زلام العيلة يتناولوا منهم الِكونَة وزبادي الشوربة وكل لَكَ أربع أو خمس زبادي شوربة وفيهن زبدية أو زبديتين شوربة لحم والباقي شوربة لحم مع لبن ومشربة ميه من الفخار والكل بلتموا حوالين اللِكونة داير ما يدور، واللي منهم بقعد على ركبة ونص واللي بتربع واللي بحط ايده لشمال ورا ظهره وبس الكل بشمر ايده اليمين للكوع على شان يُغطُس للكوع في اللحم زي ما بقولوا:" خلي الزبدة والسمن والشوربة تسيل من كوع ايدك"، أو" عند الهَبَر انسى اللي حظر"، وأكثر واحد كان يقعد على الركبة ونص هو الحج يونس الله يرحمه من دون الناس كلها، لأن ما يرتاح الا هيك، وما في حد بدير ايده على اشي قبل ما يقول الحج علي لضيف: دور وانطح فالك، ويرد اقول: سموا يا جماعة باسم الرحمن ودورا، ونسمي"باسم الله الرحمن الرحيم" ونبلش نوكل، وبعد ما اتخلص أكلك اتمص أصابعك بفمك وتلحسهن وتقوم وانبلش نحمل في اللِكونة وندخلهن على الحريم ويوكلن هن والعيال من ها اللي ظل من ورانا، بس هذا بصير في العزايم الكبيرة، أنا خربطِت، اللي حكيته هذا في الاول كله بقا يصير لما يجينا ضيف بس ما نوكل احنا الا بعد ما يقوم الضيف وكبار الساحة من كل عيلة في البلد.            
وكان في عندنا واحد من عيلة غير عيلتنا اسمه الحج عبد يجيب الضيف اللي بلفي عليه على الساحة ويرافقه والصيت والحلف له والاكل علينا، وهذولا خوالي علي نصار تيوس كانوا ميكلة للناس، وبعد مايتغدا ضيف الحج عبد عندنا في الساحة يقول الضيف: يخلف عليك يا الحج عبد، لأن الضيف بقول: هذا الحج عبد هو اللي قاعد عندي وهو اللي بيده الناس هذه وهو اللي بقيم وبحط لي.                                                                                       
وسيدي الحج علي كبر في العمر وحَقَل المية سنة، وكان الله يرحمة يظل قاعد في زاوية الساحة ويقرأ قرآن، وجداتي نسوان سيادي هذول الثلاث هن اللي يخبزن، ويتعبن ويشقين ومرات ما يمصين أصابعهن من الأكل هذا كله.                                                            
          

والضيف اللي كان بيستاهل ذبيحة يذبحوا له وغير هيك باقوا يعملوا له صحن غماس ومن الميسور في الدار، يعني صلي على النبي:" عليه الصلاة والسلام"، هذا بيجي ضيف على جماعة، وما بعرفوا انه هذا الضيف بيستاهل غدا ولا عشا، لأن الغدا لو بدهم يغدوه كان غدوه صحن غماس من ها اللي لايح في الدار بس لو بدهم يذبحوا له ذبيحة بدها تنزل عن النار المسا ويصير له عش، وقال الختيار الكبير للي بيحمص القهوة حمص شعير ونخله ودقه بالمهباش ولَقِم بكرج القهوة أو الدلة، وبدهم يبخنوا الضيف ويعرفوا مين هو من الرجال، واذا مشت عليه بدنا نغديه والله كشفها وعرف بدنا انعشيه، صب القهوجي القهوة للضيف وشرب، وسأله الختيار: كيف ها القهوة؟ رد الضيف: والله قهوتك تنشرب ولونها شعير، وقال الختيار: جددوا القهوة وديروا الفراش للضيف وسووا عشا له، والضيف اللي بقا يجي على الساحة ولابس عباة هذا ضيف على قَد حاله وبدهم يغدوه ومرات يفطُر ويتغدا ويتعشا ويظل لثاني يوم ويفطُر، ولبس الضيف ووجه كنن يدلن عليه، واللي بيلبس كِبر وعباة غير عن اللي بلبس سروال وجكيت وحوايجه امزعة وحالته حالة، مهو ما بقا حد يحقل على اللبس الكويس الا اللي على قد حاله، والخيال ضيف لحم. 
وبذكر أجا علينا شاعر من الشمال ولفى على يوسف عبد الحميد، وهذا الشاعر راكب ها الحصان وتعال واتفرج زلمة على قَد حاله، وسوا له يوسف عشا لحم وبعد ما خلصوا العشا، قام الشاعر وبده يطول الربابة ويشعُر، شو قال يوسف: مَلَص لعين ها الوالدين هو باقي شاعر، وقال للشاعر: احنا ما في عندنا هان حد بسمع للشعر وخلي ربابتك محلها والصبح بتوخذ نصيبك والله اساهل عليك، وابن عمه ليوسف قال له: ينعل كس أمك يا يوسف خليتنا نذبح له وهو باقي شاعر، والصبح لموا له 20 قرش واعطوه اياهن، وقالوا له: مش امكفي غلبتنا وبدك اتحز على الربابة وتخلي الناس تقول: يوسف جايب شاعر أما انصرف في طريقك.                                
يا ابنيي الله يرضى عليك، اجيبوا اغماس في الساحة من الميسور من العنبية والدبس والزيت واللبن وهذا اسمه طبَق يقولوا له.
وهو اللحم بشِدة، أه في ناس أكيلة في اللحم وكنا نقول عنهم: "كبيرين البطون"، والله رحمة عبد العزيز الله يرحمه كان يعزل اللكَن، وهذا عبد العزيز كان دايما حاط في جيبته مغرفة خشب بس كاسر من عصاتها وزي المعلقة عاملها وتظل دايماً مع القديح في جيبته ووين ما يليح له أكلة يقعد ويطولها ويوكل، وابن اخوه صبري قبل ما يكبر في السن كان ماشي على هذا الاشي زي عمه عبد العزيز.
                                                                                                      
صلي على النبي"صلى الله عليه وسلم"، الدنيا حصايد، والغنم بخُشين في الحوش وهذا الحوش فيه طور أو قلعة، شو بقول رحمت أبوي الله يرحمه، ما يقول الا تَيريد الله، وهو أعمى، وقف جنب الطور وقال لهم مرقوا الجفاير عليَّ جاي، ويصير احسس على ظهورهن وقال لهم هذه اذبحها ياعبد الفتاح، وهذه كانت الناصحة فيهن وملانة لحم، وأبوي هو اللي يسلخ ويقطع لحم الذبيحة وكان شاطر، وعلقوها على النار تحت العريشة في باب الدار وعبد الفتاح الله يرحمه صار يوز تحت الدست أو القدر وما كان في الا قدرين واحد عند سيدي علي نصار وهذا كل المنطقة تشحده والقدر الثاني عند الحج حامد من عيلة ثانية، وكل ما تغلى الميه على اللحمة يذوقها على شان يشوف انها استوة ولا لأ، وتاريه يوكل اللحمة ويرمي العظمة جواة القِدر، وما غابت الها ساعتين زمن وهو بحرك في القِدر بالمغرفة الا هو بيكذب على حاله ما في الا صوت العظام، قال شو بدي اسوي، وأبوي محمود في التعليلة في الساحة ما بروح الا تيصلي الصبح ويروح على الدار، وراح على أبوي محمود على الساحة، وقال: يا محمود، رد عليه: شو مالك، قال له: اللحمات اقلال، قال له أبوي محمود: أكلتهن، قال عبد الفتاح: هذا اللي أجاك، رد أبوي محمود: والله محمد عبد الحميد غير اخلي البين يزعق عليك، قال عبد الفتاح: كيف بدي أسوي؟ قال ابوي محمود أخو علي نصار: في السخلة الفلانية روح خذها واذبحها واسلخا وقطعها وعلقها في القِدر محل هذيك، وراح طبخها والصبحيات، دخل أبوي محمد على العريشة وحسس باديه والا في كرشتين، قال: يا محمود في كمان كرشة هان، قال محمود: اسكت عبد الفتاح أكل السخلة وذبحنا هذه بدالها، رد أبوي محمد: مالي الموت اللي يوخذه، ونده على الحجة آمنة أم عبد الفتاح وقال لها: هو عبد الفتاح أكل الذبيحة، قالت: توكله قمرتي، أكلها أكلها شو بدي أسوي له، بدكوا ذبيحة بدالها بنعطيكوا، قال لها: بدناش ولا اشي، ويبح النسوان من الصبح يصبين في عجين القمح مع الحليب عجناته ويصبينه على الصاج ويقولوا له لِزاقي ويصيرن يفتين فيه بعد ما يخبزنه على الصاج في اللَكن ويديرن من السمن وشوربة اللبن عليه ويجيبن اللحمة كلها قدام أبوي محمود ويصير يحسس فيهن ويوخذ المعَلق له ويعطي رحمة أمي هنية المُخة، وأبوي محمد ما بوكل وكُن يقولوا له: يقطع ولهم أهلك محرم حالك على اشي فاضي، وهو يزعل لأنه ما قسم اللحمة هو، لأنه لما باقا يقسم اللحمة يوخذ هو لمعلَّق.     
كان لما يموت واحد من عيلتنا عيلة عيد هي اللي تسوي الأكل وتجيبه النا على الساحة واحنا كامثل نعمل لهم الاكل ونوديه لهم على دورهم لما يموت واحد عندهم، حسبي الله عليهم دار عيد احنا نذبح ذبيحتين لهم في مياتمهم وهم يروحوا على طوايل اللحم في الخليل يجيبوا لحم ما بنذاق ويطبخوا ويجيبوا هالنا على الساحة، والله ما غير رحمة عبد الحافط هو اللي رفع كارهم عنا، ويوم مات لرحمة عمي عبد المجيد ولد، واذا الحج موسى عيد متقبع بالعباة وطايح واحنا قاعدين باب دار عمي بنستنى بغسلوا في الولد، والا عبد الحافظ ملاقي الحج موسى وحامل سلة في ايده وقال له وين قال الحج: العادة، قال له عبد الحافظ: لأ،لأ، اتريح، احنا ذبيحتين بنذبح لكم وبتجيبوا كل عيلتكوا على الساحة يتغدوا، ويالله يالله يكفينكوا وانتوا بتروحوا على طوايل الخليل وبتجيبوا النا ها العظمات، أما بدناش اياهن، وانتوا قوموا بشركوا واحنا بنقوم بشرنا.                      
 يعني رحمة الحج سليم عبد الله لما انطخ، والله في شوالات جابو اللحم من الخليل من كثرما    أجت عالم من الخليل ومن بيت أُمر وحلحول، وجبل الخليل كله فزع هان علينا، ويعزونا فيه في الساحة والاكل ماشي طول اليوم للي بيجي يتغدا، ورحمة سليم خسر العيلة قَد عشرين زلمة.     
وفي أيام الشتا واحنا قاعدين في الساحة، بصيروا يتلنعوا في بعضهم، وكُن قالوا اليوم الاكلة على فلان وبروح يجيب:اما فَت خبز بزيت زيتون ودبس أو مريسة لبن مع خبز.                     
بقا يجي علينا واحد اسمه الحج سعد من عيلة سدر من الخليل، ونعمل له غدا تعال واتفرج اللي نفسك فيه وتنشرح له، وابوي محمود حشرت عليه الدنيا في الخليل وفش سيارات وبلشت تغرب الشمس وكان الله يرحمه أعمى وقال للي معه في السوق ودوني على الحج سعد، والا هم طابخين ورق دوالي أو ورق السان ثور وصغار الورقات، ودخل عليهم وقعدوا وجابوا الطنجرة وكفتوا منها شوية ورق ودحروا الطنجرة على جنب وجابوا شوية فتافيت خبز بايت وحطوهن جنب الصُنية، ويوم ما حسسهن، قال والله غير أظل على القِلة يا ملعون أبوهم بدهم يضحكوا عليه، وأجو ها الاولاد لصغار والتموا حَوَليَّ وبدهم يوكلوا، قلت يا ولد هات ها السراج جنبي مش شايف وجابه وطملت عليه ونفخت فيه وطفى وقاموالاولاد امفاغرة أو امصايحة وسحبة الطنجرة ودرتها على الصُنية وفتيت الخبزات عليهن ودغمستهن في بعضهن ادغمس وهذه لله وهذه للرسول وما فزعوا عليَّ يُضووا السراج والا أنا قاطع عشمهم في العشا، وختيارة الحج سعد يوم ما طَلت في الطنجرة الا هي بتقول: والله اتعدا البساس ما كلينهم، وقال الها أبوي محمود: أكلنهن أكلنهن، والا الختيارة بتقول: لا احن أكلناهم ولا الشيخ، وسعينا ورعينا من العصر راح في رمشت عين.                  
 
زي ما تقول واحنا قاعدين في الساحة يمرين النسوان ويبقين يوم الخميس حاملات في لِكونة امطبق أو مقلى بيض وهن رايحات على المقبرة يوزعين عن روح لموات ويوزعن علينا وتقول كل وحدة بتطعمك: اقرأ الفاتحة على روح فلان ويروحن يقفن عند القبو ويصيرن يوزعن على هالناس اللي بمرقوا واللي بيجوا يقرأوا الفاتحة على القبور واللي بظل معها اشي بتوزع عللى  دور الناس اللي حَوليها.                                                                 
وفي رمضان كنا للزلام نفطر في الساحة نفطر وكل واحد يجيب فطرته معه ويجي يفطر، على سبيل المثل اليوم صيام، وكل زلام البلد بفطروا في الساحة، وقبل ما اتغيب الشمس بشوي ببلشوا يجوا كل واحد وحامل فطرته معه، وكل واحد ويسرته من حواضر الدار، وواحد بجيب قلاية خبيزة ورغيف خبز وواحد بجيب مرقة عدس واحد رقاق ولبن وواحد رقاق وحليب وواحد رقاق وعدس وواحد جريشة وواحد بجيب رغيفين خبز وواحد دبس وواحد عنبية وواحد والله جاب زبدية خليلية مليانة جلباية من اللي بتنطعم لدواب مطبوخة وقعدة ليلتين على الشباك وكبيتها في االاخر، وهذا الزلمة بعرفه والله ما حيلته اشي ثاني، وكل واحد بصل الساحة بفرد أكلاته على ها الارض مع أكلات الثانيين ولما يضرب المدفع بنقدم الكبار في العمر يشربوا ميه من مشربية الفخار ولما الكل يشر وبعدها بأذن الحج يوسف وبنصلي المغرب وبعدها بنقعد على الفطرة واذا في قيض من عنب أو تين أو اللي هو أول ما بنوكل بنوكل منه وبعدها بنبلش نوكل في الطبيخ وكل واحد بوكل من الاكل اللي امواليه أو اللي تلاه وأنا بوكل من أكلك وانت بتوكل من أكلي وهذولاك كامثِل واللي ما في حيلته اشي صدق انه لما يطلع من داره يحط حطته تحت أباطه على شان قدام الناس ما يبين انه رايح على الساحة واديه فاضيات ولما يصل الساحة يقف يستنا مع اللي بستنوا في الاذان، والبركة بس في الجماعة والجمعة وهيك بتظل النفوس طيبة والبال هادي، وكانن يلحقن ثلاثين وأربعين صحن محطوطات على الارض، ومرات نفطر من حد ما يأذن خالي يوسف، وكل واحد في نفسه يقرأ:" اللهم لك صمت وبك آمنت وعليك توكلت وعلى رزقك أفطرت، ذهب الظمأ وابتلت العروق وثبت الاجر انشاء الله"، ويبلش الواحد يوكل، وبعد ما يخلصوا الاكل يقول سيدي علي صب يافلان القهوة.                                             
في عندنا جيران فجاجرة، وكانوا يتعللوا مرات عندنا في الساحة، وبنقول لهم عميان الرهوة، وكانت رحمة عمتي فاطمة حاطة 11 جاجة في سقيفة رحمة عمتي آمنة الله يرحمها، وهذول 11 منهن ديك، وتعال يا محمد ابراهيم من هذول العميان بعد ما سهر هذيك الليلة عندنا في الساحة وويحملهن كلهن، ولما راحت عليهن الصبح الله يرحمها لقتهن رايحات، وقالوا ما في رجل غريبة مرت من احذانا الا عميان الرهوة ليلة امبارح، وراحوا وجابوهم على الساحة وأجا محمد ابراهيم وأبوه وقال لهم أبوي محمود انت سرقة الجاجات، رد محمد ابراهيم الك عليَّ يمين، قال أبوي محمد: احلف، وجابو له الختمة وحلف وهو طالع مع أبوه لاقته جاجة راكة بدها تبيض جنب ها العلالي وحملها واحد منهم تحت اباطه وظل امسند وامروح، والله محمد ابراهيم هو اللي خرفني هذا الاشي وقال لي: ذبحت الجاجة وسلختها والا هي البيضة في بطنها، وقال:" وقامت القردة على أم قرون" وعاودوا حلفوني يمين مرة ثانية.                                                 
وهذا عمي عبد العزيز بحملن النسوان اللي في الدار من الصبح الكنِف ومليان خبز وقعقور لبن (فخارة زي مشربية الميه مليانة لبن مخيض) وبد هيجي علينا ومعنا الغنم وبنحصد في عقبة واد الدور وكل مايمشي شوية يقف ويفتح القعقور ويشرب لبن ويوكل خبز وقبل مل يصلنا خبا الكنِف لانه ما ظل فيه اشي، وقلنا له: عبد العزيز جبت الفطور؟ رد: ما جبتش، ورحمة أبوي محمود وسيدي أحمد وابوي محمد عبد الحميد قالوا: منعولات هالوالدين سونها فينا وبدهم يظلوا على القِلة، ولما أضحت الدنيا بدهم يفطروا كتلتهم القلة وصاروا يجولوا، وقال لهم أبوي محمد الكبير وراعي الشور والقول: لقطوا قمح من وسط الشعير، ولقطوا لهم عبطين أو ثلاث بين اديهم، وقال: احلب يا عبد العزيز وهذول غنم بيجين 100 راس سمار ونعاج، وملوا اللَكَن وداروا فيه مَساة (كانوا يوخذوا كرشة الخروف الصغير واللي عمره شهر بعد ما يذبحوه ويبقى فيها حليب متيبس ويصيرو يطولوا من هذا الحليب نتفة نتفة ويحطوا على الحليب ويصير جبنة)، ورموا زرعات القمح على هالنتشات وشعلوا النار تحتيهن لما انطفت النار عليهن ولموهن وصاروا يفركوا فيهن ويذروهن على عبيهم وبعدها رموهن على وغطسن فيه وبعد اشوية لما صار الحليب جبنة قال لهم: جدع حطب من هالجوزة اللي هناك وعمل لهم من قشور الجدع معالق ولا اللي هو ا نشا الله ملايكة أوقرود، لمهم عمل لهم معالق على شان ما يصيروا يرشفوا من افمامهم على اللَكن، وبعد الظهر قال: منعول أبو تعارصهن، هم هذول بدهم يظلوا على القِلة للمغرب، أما فكوا وروحوا، ولما وصل الدار قال: يا منعول أبو تعاريصكن يا شرموطات وين الاكل؟ ردت جدتي هند: وين عبد العزيز مهو اللي أخذ الكنِف، قال أبوي محمود: جيبوه اللي هان، وجابوه ونزل فيه كتل لما وثب ووين اللي بوجعك توكل الكنِف وتتركنا على القِلة، يا منعول أبو حرمه أبوك بتوكل الكنِف وبتقول: جعان.
     
واللي جاب الشاي علينا في الساحة بريطانية، وأجا علينا لكلُب باشا ومستر دَمس هو اللي جاب الشاي، ولما أجوا على الساحة هذول الاثنين وقام واحد بده يصب لهم قهوة قال مستر دَمس: لأ، هاتوا دست، وكانن دستين عندنا في الساحة واحد ابن واحد، وجابوا الصغير وقال لهم: ملوه ميه، وملوه ميه وأُقدوا تحته النار ولما غلت الميه فيه وقالوا له: الميه غلت، قام ومعه صُرت ها الشاي في خريطة قماش قد فتحت اديك جنب بعضهن وحطت منها جواة الدست وصاروا يقولوا له: يازلمة هذه الميه صارت حمرا، حمرا، وجاب سكر من اللي معه ودار في الدست وبعد ما قلب وستوى وغلي الشاي، قال هذا البريطاني: طيحوا الدست عن النار، وما في كاسات، فش الا زبادي فخار وجبناهن وصار يغرف لكل واحد شاي من الدست في الزبدية ويعطيه، وسووا لهم غدا، لحم وفَت، ولما حطوا لهم الغدا قال سيدي علي: جيبوا لهم معالق، قام هذا البريطاني وقال:دغمسوا باليمين وبعد الخمسة فش، خلقها ربنا لهذا، وقال بيده اليمين: هذه لهذا.             
 وكانت الناس هفيانة من القِلة والجوع كاتلها( قاتلها)، وباقت في عندك ناس تقضي حاجتها عللا نتفت سلطة أو بندورة تفطر عليها كمان في رمضان، وكنا نقضي الصيف على البندورة والشتا على مرقة العدس.
وفي واحد من بيت فجار هذاك اليوم كان حراث على الثيران ولما روح على الدار والا ها الباطية عحطوطة على قرون موقدة النار ومنقوع فيها اشي،وكاينة مرته ناقعة فيها كرسنة للثيران على شان ما تنفش في بطونهن ويتسطحن لما يوكلنها من شرب المية، وهذا الزلمة عميان من القِلة والجوع وبرخ فيها وسلخها كلها بفكرها مفتول، ولما دخل على المرة قال لها: حطيتي عشا لثيران، قالت له: هي الكرسنة منقوعة في الباطية على قرون الموقدة، قال لها: هو اللي في الباطية مش مفتول، والله أكلتها، قالت له: معميات قمارك، أكيلة اللي توكلك، يا أكلك البين يوكلك هذه كرسنة للثيران، ويجوز يبقى مش ما كل هذا الزلمة طول هذاك اليوم والجوع عمى قماره (عنيه).          
وكانت الناس ما تعرف لا الشاي ولا القهوة، وما في كان الا محمد عبد الحميد وعلي نصار في المنطقة هم اللي يشربوا الشاي والقهوة، وأنا بأخبر رحمت عمتي آمنة الها براد صيني صغير وكاسات بيُض أُخرا وهذول يحومن المنطقة، وما في الا هن، ولما بقا يجي ضيف يقولوا: روحوا جيبوا البراد والكاسات من عند الحجة آمنة، زي اليوم عند الواحد ألف كاسة.
صلي على النبي" عليه الصلاة والسلام"، بقا ةاحد بقولوا له الشلختي من البلد وكان يرد بسخلاته على بير البص وبقا مصطفى حسن الله يرحمه في قبره بلف وبسرق سخلة منهن مع غنماته، ألحينة أنا بوكلش حرام وما عمري ذقت لحم الحرام، وبدنا نبات في واد الحلاحلة جنوب البص بالغنم، أو هناك الهجمة، والحينة كيف بدهم يسووا فيَّ، ألحين الحج مصطفى بعزر علينا وبفضحنا، واتكاتلت أنا ومصطفى حسن عند البلوطة في الدرب اللي بتودي على واد الدور، وسبيت عليه، ومنعول الوالدين ومن ورا لعة زي علو ها الشباك وانا هان مش بعيد عنه وانت حط البارودة ويوشعني طلق منها، وأنا أقول له: منعول أبوك على بيه أبوك، وأودي له حجر وان الله بجيبه في اصبعه، ولا هو بقول: ذبحني منعول بيّ أبوه الأولاني، وأقول له: يا منعول أبوك يا واطي يا ابن الواطي، وبعرفش شو سارقين، لأننا اتكاتلنا على رد الغنم من وين بدنا اندخلهن على واد الحلاحلة وهذا مصطفى حسن اجقم بده يدخل فيهن من بين رزق العالم، وأنا هذا الاشي بصيرش وهيك لما دقينا في بعض، وتاريها مربطانية منه على شان أُخذ غنمي وأعزل عنه ويذبح السخلة ويوكلها وأنا ما بعلم عنها، ألحين ظبينا الغنم ولا في واحد اسمه عودة الله عم لعبد القادر رجب له عشر نعجات  وبده يهجم معنا وحامل طنجرة، قلت: شو في؟، قالوا: بنبات في حبلة عبد الهادي وفيها مغارة وقدامها حبلة سهلة لأولاد عبد الحي، وجايبين معهم خبز وبتنا هذيك الليلة والصبح فسخوا عني وراحوا، واللي سرق السخلة مصطفى حسن، طبخها هو واللي معه وأكلوها وراحت على صاحبها المسخم وما بين الها أثر الا بعد ما خرفني عنها عودة الله.                 
وما في واحد بدخل هيشة عزمي مرقة الا أنا، لأن دار عزمي لهم معي عنزين وهذا ابنهم زهدي بقا صغير وأحلب لهم حليب من غنماتنا على شان يشربوه، وغنمي ترد على عينهم وهذه حياة مرة عزمي تخبز خبز بالخميرة وفي الطابون وهذا الرغيف هالقدي وكبير ووافي، وتودي لي رغيف مع أكل، ويا عمي عيشتهم أطرى من عيشتنا، ومرة تودي لي لحم ومرة صرامي، وتقول لأولادها: ودوا لمصطفى، وأنا امكيف، وألحين لما يجي زهدي المحروق الكبير والختيار، كُن تقول: أجا، وما تستجري تسوي لي أكل، ومرة وردت والا هو قاعد وبقول: وين الغنم هذول؟، قلت له بدهن يردن، والا بقول: دريبة تضربك وتضرب عزمي، ممنوع الغنم هان يردن، طلت حياة وقالت: يا عمي، قال الها: مالك، قالت: هذا بحلب لزهدي كل يوم وأنا مفش أرضعه، فش دِر عندي، قال لها: دريبة تضربك وتضرب عزمي وزهدي، أي كان قلتي زمان، قالت: هي قلت لك، ولا تخرفه هذا والنا معه عنزين، وحليبهن بكفيش زهدي وبحلب من غنمه على حليبهن، وخطرة شخيت لهم وخطرة شخيت لهم فوق الحليب، فش حليب هذاك اليوم وبدي أحلب، وقلت: لها غرزن الغنم وذوقي الحليب هذا صار مالح، ولما ذاقته ولا هي بتقول: هذا الحليب مالح، خلص اليوم بنجيب حليب من مزرعة العروب، وأمي لما أروح تسألني: وين الحليب؟، وأنا ويلي هان ولا هان، أقول الها: نشفن الغنم.                     
وبذكر مرت أحمد على نصار يوم حردها على دار أبوها قعدت أربعين يوم، والاربعين يوم زي ما كانت عنده في الدار تيخدمه وفي الساحة تيجي تيجي على الدار من الصبح البدري وتحمل العجين وتروح تخبزه وترجع على الدار عند جدتي هند وتعوس الدار وتخلص شغلتها كلها وما تستجري تحط في فمها لو لقمت خبز وتروح على أهلها وترجع ثاني يوم وعلى ها المُعدل لما ردوها أهلها عليه، لأنهم كانوا يقولوا عيب الزلمة يرد حرمته من عند أهلها، هذا كسر رقاب، اسكت ظلم كان وجوع وتعب هذاك الوقت واللي ساتر داره وحاله يقولوا عنه: أبو زيد خاله.                         

